Sagunt inicia progressivament la recollida selectiva de residus orgànics en tot el municipi
21 de març 2018

![](/media/myzdw1ol/67-_img_2297-cuerpo.jpg)  
  
​L'Ajuntament de Sagunt inicia la campanya de recollida selectiva de residus orgànics. A partir de hui i durant el termini d'un mes i mig el consistori instal·larà, en una primera batuda i de manera gradual, més de 160 contenidors marrons perquè els veïns i veïnes dipositen en ells pells i restes de fruites i verdures, ossos i resta de carn o peix, peles d'ous, restes de menjar, de cafè o taps de suro, entre altres restes orgàniques. Així ho han explicat este matí en roda de premsa l'alcalde de Sagunt, Quico Fernández; el regidor de Medi ambient, Enric Ariño; i la vicepresidenta de la SAG, Roser Maestro.

Per a Ariño esta campanya té un **“doble objectiu”.** D'una banda **“hi ha una normativa europea que obliga a reciclar com a mínim un percentatge del que es considera residus”.** **“Si no s'arriba a eixe mínim, hi haurà sancions, i eixes sancions es recomana que, via indirecta s'incorporen a la taxa de brossa, per tant el ciutadà pagaria més”**, explicava el regidor, fent referència a este **“motiu econòmic”.​**

  

![](/media/gvvkhtyp/67_img_2330-cuerpo.jpg)

D'altra banda està el tema ecològic. En este sentit l'alcalde, Quico Fernández, ha destacat que **“encara que per molta gent puga ser una incomoditat repartir els residus en tres o quatre poals, cal pensar en positiu i entendre que es tracta d'una manera de contribuir al fet que esta ciutat avance en indicadors de qualitat si realment volem ser una ciutat de referència, no solament en reindustrialització, cultura o altres coses, sinó també en el medi ambient. No podem obviar que el tractament de residus és un dels grans indicadors per al progrés ambiental i per als indicadors de qualitat d'una ciutat”.** Fernández ha sentenciat dient que **“les societats més avançades són aquelles que també tenen una recollida més selectiva”.**

  

Per la seua banda, Roser Maestro, vicepresidenta de la SAG, ha informat que **“la SAG ja està preparada per a iniciar la recollida de matèria orgànica de manera quasi immediata”.** Així mateix, i en la línia dels seus companys de govern, Maestro ha destacat **“el compromís de la SAG respecte a tot el que és un medi ambient sostenible”** i també vol que esta campanya siga **“la punta de llança per a significar-nos i també servir d'exemple per a la resta de municipis”.**

Els tres representants polítics han coincidit en la importància de **“conscienciar la població”**. Esta mesura **“es una forma de contribuir a l'excel·lència del municipi”**, afegia l'alcalde, qui també ha volgut comunicar que **“és important traslladar a la població que realment els residus que s'arrepleguen i es dipositen en els contenidors, després tenen el tractament adequat. Hi ha gent que pensa que després tot es barreja en la central, i gens més lluny de la realitat”.** Així Fernández ha volgut recordar que la planta d’Algímia, on van els recursos de Sagunt **“realitza els tractaments adequats i és una de les més avançades del País Valencià”.** En esta línia de desmentir falses creences sobre el reciclatge, Enric Ariño també ha volgut explicar que **“hi ha gent que creu que quan paga la taxa ja està fent la seua aportació al reciclatge, però açò no és així”.​**

  

![](/media/na0j1qbt/67_img_2320-cuerpo.jpg)​  

En la roda de premsa també s'ha explicat que hi haurà educadors que van començar a treballar fa tres setmanes i que, durant els pròxims huit mesos, s'encarregaran de resoldre els dubtes sobre este tipus de recollida o de realitzar enquestes d'opinió per a millorar el servici. Per a açò, tres educadors estaran en el carrer parlant amb veïns i veïnes i hi haurà xarrades en instituts. La idea també és influir en grans productors, així com en bars i restaurants. Es faran, a més, fullets i guies i un espot de la campanya. D'altra banda, hi haurà un telèfon d'atenció, un correu electrònic i s'instal·laran dos punts, un a Sagunt i un altre al Port de Sagunt, tant per a informar com per a repartir poals perquè la gent puga fer la recollida de residus orgànics en la seua casa.

Cal recordar que fa aproximadament un any ja es va estar treballant en els menjadors dels col·legis del municipi, en els mercats municipals i en altres llocs estratègics per a començar a conscienciar la població sobre la necessitat de realitzar este tipus de reciclatge que, com ha afirmat l'alcalde, **“no contribueix solament a la nostra ciutat, sinó també al conjunt del planeta, en un dels temes més preocupants com és el tractament de residus”.​**

*   [](http://www.facebook.com/sharer.php?u=https://aytosagunto.es/va/actualitat/sagunt-inicia-progressivament-la-recollida-selectiva-de-residus-organics-en-tot-el-municipi/ "Facebook")
*   [](http://twitter.com/share?url=https://aytosagunto.es/va/actualitat/sagunt-inicia-progressivament-la-recollida-selectiva-de-residus-organics-en-tot-el-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-inicia-progressivament-la-recollida-selectiva-de-residus-organics-en-tot-el-municipi/ "Linked In")
*   [](mailto:?body=https://aytosagunto.es/va/actualitat/sagunt-inicia-progressivament-la-recollida-selectiva-de-residus-organics-en-tot-el-municipi/)